Colorado Railroad Museum

**Colorado Railroad Museum** (CRRM) er et jernbanemuseum i Golden, Colorado, USA. Muséet ble etablert i 1959 av Robert W. Richardson og Cornelius W. Hauck. Muséets formål var - og er - å bevare Colorados jernbanehistorie for ettertiden. Delstatens mange smalsporede fjelljernbaner er viet spesiell oppmerksomhet på muséet. Utstillingene har både rullende materiell, stasjonsbygninger og signalanlegg fra både damplokomotiv-æraen og diesel-æraen. Flere av lokomotivene er operative og blir kjørt på en kort sirkelformet banestrekning inne på museumsområdet. Muséet er (pr. 2022) eid av den ikke-kommersielle stiftelsen *Colorado Railroad Historical Foundation*. Muséet ivaretar et arkiv med dokumenter og fotografier, og har også et bibliotek som er tilgjengelig for publikum.

## Historie

På slutten av 1940-tallet måtte flere og flere av Colorados smalsporede jernbaneselskaper avvikle driften. Prisene på råvarer falt, og de tidligere lønnsomme jernbanene ble etterhvert ulønnsomme. Robert W. Richardson begynte å samle på dokumenter, utstyr og rullende materiell for å ta vare på delstatens jernbanehistorie. Han startet å samle gjenstandene, lokomotivene og vognene i Alamosa, men samlingen ble snart for stor for den tilgjengelige plassen der. I 1958 fikk han hjelp av vennen Cornelius Hauck til å flytte samlingen sin til Golden. Det var ingen jernbane på tomten i Golden, men han begynte å bygge spor for å lagre lokomotiver og vogner. I starten drev han et motell - The Iron Horse Motel - for å skaffe inntekter til byggearbeidet. Frivillige bidro med restaurerings- og byggearbeid. I 1991 trakk grunnleggeren Robert W. Richardson seg tilbake, men styret i stiftelsen sørget for at muséet ble videreført, og det fikk utvidelser og fast ansatte medarbeidere. I 2000 hadde muséet ferdigstilt sporet, svingskiven, lokomotivstallene og biblioteksbygget. Siste tilskudd (pr. 2022) er lokomotiv nr. 20 fra Rio Grande Southern Railroad (eks. Florence & Cripple Creek Railroad), bygd i 1899 av Schenectady Locomotive Works. Kjelen ble fyrt opp igjen i 2020, og for første gang på 69 år gikk lokomotivet for egen maskin (etter 14 års restaureringsarbeid).

## Bildegalleri

Denver & Rio Grande Railroad water tank (Colorado Railroad Museum, Golden, Colorado, USA) (49499100403).jpg|Vanntank ved stasjonen «No Agua» (tidligere stasjon på D&RGs Santa Fe-linje)
Colorado & Southern Railway - 99201 rotary snowplow 5 (49499201273).jpg|C&S roterende snøplog bygd i 1900 av Cooke Locomotive & Machine Company
RGS 20.jpg|RGS nr. 20, bygd i 1899 av Schenectady Locomotive Works
Golden CO Colorado-Railroad-Museum DL&G-191 2012-10-18.jpg|DL&G nr. 191 (bygd av Baldwin i 1880) er muséets eldste lokomotiv
Manitou & Pike's Peak Railway - 1 steam locomotive (Baldwin 0-4-2T) 1 (22811471315).jpg|Tannstanglokomotiv fra Manitou & Pike's Peak Railway
Denver & Rio Grande Western Railroad - 5771 diesel locomotive (General Motors Electro-Motive Division F-9 A unit) 3 (49499260323).jpg|Rio Grande diesellokomotiv av type EMD F9A og B
Colorado Railroad Museum depot building.JPG|Museumsbygningen fra 1959 fremstår som en stasjonsbygning fra 1880-tallet. 


## Referanser


## Kilder
*Uncover Colorado: Colorado Railroad Museum – Golden Besøkt 13. august 2022
*Colorado Railroad Museum: History Besøkt 13. august 2022

## Eksterne lenker
*